顾炎武
赠潘节士柽章
北京一崩沦，国史遂中绝。二十有四年，记注亦残缺。中更支与贼，出入五轇轕。亡城与破军，纷错难具说。三案多是非，反覆同一辙。始终为门户，竟与国俱灭。我欲问计吏，朝会非王都。我欲登兰台，秘书入东虞。文武道未亡，臣子不敢诬。窜身云梦中，幸与国典俱。有志述三朝，并及海宇图。一书未及成，触此忧患途。同方有潘子，自小耽文史。荦然持巨笔，直溯明兴始。谓惟司马迁，作书有条理。自馀数十家，充栋徒为尔。上下三百年，粲然得纲纪。索居患无朋，何意来金陵。家在钟山旁，云端接觚棱。亲见高帝时，日月东方升。山川发秀丽，人物流名称。到今王气存，疑有龙虎兴。把酒为君道，千秋事难讨。一代多文章，相随没幽草。城无弦诵生，柱歾藏书老。同文化支字，劫火烧丰镐。自非尼父生，六经亦焉保。夏亡传禹贡，周衰垂六官。后王有所凭，苍生蒙治安。皇祖昔宾天，天地千年寒。闻知有小臣，复见文物完。此人待聘珍，此书藏名山。顾我虽逢掖，犹然抱遗册。定哀三世间，所历如旦夕。颇闻董生语，曾对西都客。期君共编摩，不坠文献迹。便当挈残书，过尔溪上宅。